酬復言長慶四年元日郡齋感懷見寄
作者：元稹
朝代：唐

paragraphs: 臘盡殘銷春又歸，逢新別故欲沾衣。
自驚身上添年紀，休繫心中小是非。
富貴祝來何所遂，聰明鞭得轉無機。
羞看稚子先拈酒，悵望平生舊採薇。
去日漸加餘日少，賀人雖鬧故人稀。
椒花麗句閑重檢，艾髮衰容惜寸輝。
苦思正旦酬白雪，閑觀風色動青旂。
千官仗下爐煙裏，東海西頭意獨違。